Ir-Regolament tal-Kunsill (KE, Euratom, KEFA) nr 840/95
ta' l-10 ta' April 1995
li jemenda r-Regolament (KEE, Euratom, KEFA) Nr 2290/77 li jistabbilixxi l-emolumenti tal-membri tal-Qorti ta' l-Awdituri
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 188 b (8) tiegħu,
Wara li kkunsidra t-Trattat li jistabbilixxi l-Komunità Ewropea tal-Faħam u l-Azzar, u partikolarment l-Artikolu 45b (8) tiegħu,
Wara li kkunsidra t-Trattat li jistabbilixxi l-Komunità Ewropea ta' l-Enerġija Atomika, u partikolarment l-Artikolu 160b (8) tiegħu,
Billi huwa għall-Kunsill li jistabbilixxi s-salarji, l-allowances u l-pensjonijiet tal-President u membri tal-Qorti ta' l-Awdituri;
Billi, wara d-dħul fis-seħħ tat-Trattat dwar l-Unjoni Ewropea, l-Qorti ta' l-Awdituri saret istituzzjoni tal-Komunitajiet Ewropej u għalhekk huwa jidher mixtieq li jiġu emendati d-dispożizzjonijiet tar-Regolament (KEE, Euratom, KEFA) Nr 2290/77 [1] rigward is-salarji u l-allowances tranżitorji tat-terminazzjoni tas-servizz,
ADOTTA DAN IR-REGOLAMENT:
Artikolu 1
1. Ir-Regolament (KEE, Euratom, KEFA) Nr 2290/77 huwa b'dan emendat kif ġej:
L-Artikolu 2 għandu jiġi sostitwit b'dan li ġej:
"Artikolu 2
Is-salarju bażiku ta' kull xahar tal-Membri tal-Qorti ta' l-Awdituri għandu jkun daqs l-ammont li jirriżulta minn applikazzjoni ta' dawn il-persentaġġi li ġejjin fuq is-salarju bażiku ta' uffiċjal tal-Komunitajiet Ewropej fuq l-aħħar tarġa ta' Grad A 1:
President: 115 %,
Membri oħra: 108 %."
2. L-Artikolu 8(1) għandu jiġi sostitwit b'dan li ġej:
"1. Għal tliet snin mill-ewwel jum tax-xahar li jiġi wara dak li fih ma tibqgħax fil-kariga, persuna li kienet membru tal-Qorti ta' l-Awdituri għandha tirċievi allowance tranżitorja kull xahar stabbilita skond il-proċedura li ġejja:
- 40 % tas-salarju bażiku li kienet qed tirċievi meta ma baqgħatx fil-kariga jekk il-perjodu tas-servizz tagħha hu inqas minn sentejn,
- 45 % ta' l-istess salarju jekk dak il-perjodu huwa iktar minn sentejn imma inqas minn tliet snin,
- 50 % ta' l-istess salarju jekk dak il-perjodu huwa iktar minn tliet snin imma inqas minn ħames snin,
- 55 % ta' l-istess salarju jekk dak il-perjodu huwa iktar minn ħames snin imma inqas minn 10 snin,
- 60 % ta' l-istess salarju jekk dak il-perjodu huwa iktar minn 10 snin imma inqas minn 15-il sena,
- 65 % ta' l-istess salarju f'każijiet oħra."
Artikolu 2
Pensjonijiet miksuba fid-data tal-dħul fis-seħħ ta' dan ir-Regolament m'għandhomx jiġu mibdula b'dan ir-Regolament.
Artikolu 3
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jgħodd mill-ewwel data tax-xahar ta' wara l-publikazzjoni tiegħu.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fl-10 ta' April 1995.